Mandag denne uken ble det gjennomført en storkontroll flere steder i Bergen. 2842 passasjerer ble sjekket, og 258 ble tatt uten billett. Selv om Skyss ikke har 100 prosent oversikt over hvor mye de taper på snikerne, er det likevel snakk om en stor sum.

Dette er saken: 258 tatt i omfattende billettkontroll

500 ekstra avganger

– Vi må anta at vi taper et tosifret antall millioner på snik, og dette er penger vi kunne ha brukt til å utvide kollektivtilbudet. Billettinntektene våre utgjør om lag halvparten av kollektivbudsjettet, og snik har derfor store konsekvenser, sier leder i salgs- og markedsavdelingen til Skyss, Hanne Alver Krum, før hun viser til et konkret eksempel:

– Fra nyttår setter vi inn 300 ekstra avganger hver dag, og prislappen på dette er cirka 35 millioner kroner, sier hun.

Dersom man antar at ti prosent er representativt for antallet som sniker hver dag, utgjør det et tap i billettinntekter på om lag 65 millioner kroner på ett år. Disse inntektene ville altså holdt til mer enn 500 ekstra avganger daglig.

Alver Krum understreker at de ikke har holdepunkter for å tro at inntektstapet er så stort.

– Billettkontroller gjennom året viser at det er store forskjeller i snikprosent fra sted til sted, mellom ulike tider på døgnet og på ulike reisemidler. Bybanen frakter en høy andel av det totale antallet reisende, og snikprosenten der er langt lavere.

Skyss hadde storkontroller mandag morgen for å sjekke at folk hadde betalt billett. Foto: Leserbilde

Selve kontrollen kostet Skyss ifølge Alver Krum mellom 20 000 og 25 000 kroner i merkostnader, i tillegg til en del administrativt oppfølgingsarbeid.

Skyss dro i utgangspunktet inn i overkant av 190 000 kroner i gebyrer etter mandagens kontroll, men Alver krum tar forbehold om at de vil få noe klager.

Hun sier at de aldri vil få inn i gebyrer de summene de taper på høy snikprosent, men håper at kontroller vil «skremme» de kollektivreisende.

– Målet vårt er ikke å dele ut flest mulig gebyrer, men at billettkontrollene skal skape en forebyggende effekt, sier hun.